En prominent dansk cykelrytter siger farvel til professionel cykelsport i år.

34-årige Matti Breschel indstiller senest karrieren som professionel cykelrytter efter indeværende sæson. Det erfarer Feltet.dk. En bestemt sygdom hos danskeren har været med til, at han i år siger stop i forbindelse med sin professionelle karriere.

"Jeg har taget beslutningen for lang tid siden, så det er dejligt at få lov til at sige det. Jeg føler mig godt og grundig 'mæt' med 15 år på landevejen. Det var en stor beslutning, men min gigtsygdom gjorde beslutningen lidt nemmere," siger Breschel til Feltet.dk.

"Det er selvfølgelig trist, da det er hele min identitet at være cykelrytter, men jeg glæder mig også til at trappe lidt ned for træning og få tid til alt andet i livet."

Den danske EF Education First-rytter har haft en lang og flot karriere med hele ni etapesejre i PostNord Danmark Rundt, en sølvmedalje ved VM i Australien og en sejr ved Dwars door Vlaanderen i 2010 foruden etapesejren i Vuelta a España og bronzemedaljen ved VM i 2008. Yderligere blev den 34-årige dansker også dansk mester i linjeløb i 2009.

Breschel har været professionel siden 2005, hvor han kørte på Bjarne Riis’ hold CSC ProTeam. Sidenhen har den 34-årige dansker kørt på hold som Rabobank, Cannondale-Drapac, Astana og afslutningsvist EF Education First.

"Der er ingen tvivl om at VM har defineret min karriere. Det er altid et løb, som jeg har holdt meget af. Jeg har været meget priviligeret ved at køre på mange af de store cykelhold igennem mine 15 år."

Man har før set, at pensionerede cykelryttere stadig bliver i sporten i en rolle som sportsdirektør eller lignende, hvilket Breschel heller ikke afviser bliver tilfældet hos ham.

"Jeg håber, at jeg kan blive indenfor sporten på den ene eller anden måde. Jeg kunne godt forestille mig at gå vejen som sportsdirektør, men jeg er ikke kræsen i forhold til min fremtid, som også kan byde på meget andet.

EF Education First-danskeren kører sit sidste løb på dansk grund i aften ved gadeløbet Tour du Chalottenlund, der afholdes til fordel for kræftramte personer.